สภากาชาดไทยจัดกิจกรรม เนื่องในวันพ่อแห่งชาติ 5 ธันวาคม 2560 เนื่องในวันที่ 5 ธันวาคมของทุกปี เป็นวันคล้ายวันเฉลิมพระชนมพรรษาของพระบาทสมเด็จพระปรมินทรมหาภูมิพลอดุลยเดช บรมนาถบพิตรและถือเป็นวันพ่อแห่งชาติ สภากาชาดไทยได้จัดกิจกรรม เพื่อเทิดพระเกียรติและถวายเป็นพระราชกุศล พร้อมทั้งรำลึกในพระมหากรุณาธิคุณ ดังนี้ โรงพยาบาลจุฬาลงกรณ์ สภากาชาดไทย เปิดบริการตรวจสุขภาพและสมรรถภาพร่างกายให้กับประชาชนทั่วไป โดยไม่คิดมูลค่า ตั้งแต่เวลา 07.00 - 12.00 น. โดยมี ศาสตราจารย์ นายแพทย์ สุทธิพงศ์ วัชรสินธุ ผู้ช่วยเลขาธิการสภากาชาดไทย ฝ่ายการแพทย์ และผู้อำนวยการโรงพยาบาลจุฬาลงกรณ์ เป็นประธานเปิดโครงการ พร้อมทั้งผู้บริหาร แพทย์ พยาบาล เจ้าหน้าที่ ร่วมกิจกรรมในครั้งนี้ ณ อาคาร ภปร โรงพยาบาลจุฬาลงกรณ์ สภากาชาดไทย ภายในงานจัดให้มีบริการต่างๆ อาทิ ตรวจวัดระดับน้ำตาลและไขมันในเลือด ตรวจคลื่นไฟฟ้าหัวใจ ตรวจคัดกรองมะเร็งปากมดลูกและเต้านมในสตรี ตรวจคัดกรองมะเร็งต่อมลูกหมาก ตรวจวัดสายตา ตรวจหูและการได้ยิน บริการขูดหินปูน ฯลฯ และการให้คำปรึกษาปัญหาสุขภาพด้านต่างๆ การจำหน่ายยาสามัญประจำบ้านราคาพิเศษ พร้อมทั้งการจัดนิทรรศการวันพ่อแห่งชาติ และการบรรยายพิเศษเรื่อง “มะเร็งต่อมลูกหมาก” เพื่อเป็นการให้ความรู้และส่งเสริมการดูแลสุขภาพ ศูนย์บริการโลหิตแห่งชาติ สภากาชาดไทย ได้จัดโครงการ “บริจาคโลหิต น้อมรำลึก สำนึกในพระมหากรุณาธิคุณ เนื่องในวันคล้ายวันเฉลิมพระชนมพรรษาของพระบาทสมเด็จพระปรมินทรมหาภูมิพลอดุลยเดช บรมนาถบพิตร” ตั้งแต่เวลา 08.00-16.00 น. ได้จัดกิจกรรมพิเศษ รับบริจาคโลหิต ลงทะเบียนอาสาสมัครบริจาคเซลล์ต้นกำเนิดเม็ดโลหิต บริจาคอวัยวะ และดวงตา ภายในงาน ยังมีการนวดแผนไทยเพื่อสุขภาพ และการจัดเลี้ยงอาหารแก่ผู้บริจาคโลหิต ณ ศูนย์บริการโลหิตแห่งชาติ สภากาชาดไทย ถนนอังรีดูนังต์ สถานเสาวภา สภากาชาดไทย เปิดให้ประชาชนเเละนักท่องเที่ยวเข้าเยี่ยมชมสวนงูไม่คิดค่าธรรมเนียม พร้อมชมการเเสดงการสาธิตต่างๆ เช่น การแสดงสาธิตการจับงูชนิดต่างๆ การแสดงรีดพิษงู ในวันที่ 5 - 7 ธันวาคม 2560 ตั้งเเต่เวลา 9.30 น. - 15.30 น. ณ สถานเสาวภา สภากาชาดไทย